
R A P O R T  C O M U N  Î N L O C U I T O R
asupra propunerii legislative privind utilizarea, conservarea şi protejarea solului
         În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia pentru agricultură, silvicultură, industrie alimentară şi servicii specifice au fost sesizate spre dezbatere în fond cu propunerea legislativă privind utilizarea, conservarea şi protejarea solului, trimisă cu adresa nr.PLx.72 din martie 2011 şi înregistrată cu nr.26/29 din 21 februarie 2012, respectiv cu nr.24/129 din 3 martie 2011.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Senatul, în calitate de primă Cameră sesizată, a respins propunerea legislativă în şedinţa din 23 februarie 2011.
Propunerea legislativă are ca obiect de reglementare instituirea unui cadru juridic unitar pentru elaborarea unor programe, măsuri şi acţiuni privind implementarea politicii naţionale de utilizare, conservare, protejare şi ameliorare a calităţii solului. Totodată, propunerea urmăreşte înfiinţarea centrelor regionale pentru gestionarea resurselor de sol pe lângă universităţile de ştiinţe agricole şi medicină veterinară.
În conformitate cu prevederile art.61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă sus menţionată, în şedinţa din 7 iunie 2011, iar membrii Comisiei pentru administraţie publică, amenajarea teritoriului şi echilibru ecologic au analizat propunerea legislativă in şedinţa din 14 septembrie 2011. In urma dezbaterilor, cele doua comisii au întocmit raportul iniţial nr. PLx72/2011 din 28 septembrie 2011, prin care au propus plenului Camerei Deputaţilor, adoptarea cu modificări a propunerii legislative privind utilizarea, conservarea şi protejarea solului.
Plenul Camerei Deputaţilor, în şedinţa din 15 noiembrie 2011, în temeiul dispoziţiilor art. 70 din Regulamentul Camerei Deputaţilor, republicat, a hotărât retrimiterea iniţiativei legislative Comisiei pentru administraţie publică, amenajarea teritoriului şi echilibru ecologic şi Comisiei pentru agricultură, silvicultură, industrie alimentară şi servicii specifice în vederea reexaminării şi depunerii unui nou raport.

În conformitate cu prevederile art.61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru agricultură, silvicultură, industrie alimentară şi servicii specifice si cei ai Comisiei pentru administraţie publică, amenajarea teritoriului şi echilibru ecologic au reexaminat propunerea legislativă sus menţionată, in şedinţa din 9 noiembrie 2011, respectiv in 16 noiembrie 2011. În urma reexaminării propunerii legislative şi a punctelor de vedere exprimate, membrii celor două Comisii au hotărât, cu unanimitate de voturi, sa propună plenului Camerei Deputaţilor adoptarea cu modificări a propunerii legislative, prin întocmirea raportului comun înlocuitor din 18 noiembrie 2011.
În şedinţa din 21 februarie 2012, Plenul Camerei Deputaţilor a hotărât, în temeiul dispoziţiilor art. 70 din Regulamentul Camerei Deputaţilor, republicat, retrimiterea iniţiativei legislative celor două comisii sesizate în fond în vederea reexaminării şi depunerii unui nou raport.
În conformitate cu prevederile art.61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru agricultură, silvicultură, industrie alimentară şi servicii specifice au reexaminat propunerea legislativă sus menţionată în şedinţe separate.
La întocmirea prezentului raport comun comisiile au avut în vedere avizul favorabil al Consiliului Legislativ (nr.208/11.10.2010) şi avizul favorabil al Comisiei juridice, de disciplină şi imunităţi (nr.PLx.72 din 16 martie 2011).
La lucrările Comisiei pentru agricultură, silvicultură, industrie alimentară şi servicii specifice au fost prezenţi 30 deputaţi din total de 31 membri ai acesteia.
În urma examinării, membrii comisiei au hotărât, respingerea propunerii legislative cu majoritate de voturi (2 voturi împotriva respingerii si 2 abţineri), în şedinţa din 21 februarie 2013. 
La lucrările Comisiei pentru administraţie publică, amenajarea teritoriului şi echilibru ecologic au fost prezenţi 28 deputaţi din total de 32 membri ai acesteia.
În urma examinării, membrii comisiei au hotărât respingerea propunerii legislative cu majoritate de voturi (1 abţinere), în şedinţa din 5 martie 2013. 
Comisiile propun Plenului Camerei Deputaţilor respingerea propunerii legislative, din următoarele considerente:
- nu sunt stabilite distinct sursele de finanţare: buget de stat, bugete locale, venituri proprii, fonduri externe nerambursabile, precum şi destinaţia clară a cheltuielilor ce se vor efectua din aceste surse;

- nu sunt reglementate taxele şi tarifele, costurile suportate de către proprietar, obţinute ca urmare a eliberării certificatului privind calitatea solului;

- nu se precizează despăgubirile pentru prejudiciul suferit, dovedit şi evaluat pe care statul le garantează persoanelor fizice şi juridice.
Prin conţinutul său normativ, proiectul de lege se încadrează în categoria legilor ordinare. 

